A Tanács határozata

(2003. december 22.)

a Délkelet-európai Stabilitási Egyezmény különleges koordinátorának kinevezéséről

(2003/910/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Egyesült Nemzetek Ideiglenes Koszovói Missziója (UNMIK), a Boszniai és Hercegovinai Főképviselő Hivatala (OHR) és a Délkelet-európai Stabilitási Egyezmény (SE) támogatásáról szóló, 2000. május 22-i 1080/2000/EK rendeletre [1], és különösen annak 1a. cikkére,

tekintettel a Bizottság javaslatára,

mivel:

(1) 1999. június 10-én az Európai Unió tagállamainak külügyminiszterei, az Európai Bizottság, valamint a Délkelet-európai Stabilitási Egyezmény többi résztvevője elhatározta, hogy létrehoznak egy Délkelet-európai Stabilitási Egyezményt – a továbbiakban: stabilitási egyezményt.

(2) Az Európai Uniónak a Délkelet-európai Stabilitási Egyezmény különleges koordinátoraként tevékenykedő különleges képviselője megbízatásának módosításáról és meghosszabbításáról szóló, 2002. december 10-i 2002/964/KKBP tanácsi együttes fellépése [2] 2003. december 31-én lejár.

(3) A 1080/2000/EK rendelet 1a. cikke meghatározza 2004. január 1-től a stabilitási egyezmény különleges koordinátora kinevezési eljárását.

(4) A kinevezéskor meg kell határozni a különleges koordinátor megbízatását. A 2002/964/KKBP együttes fellépésben a különleges képviselő esetében meghatározott megbízatást kell a különleges koordinátor esetében is alkalmazni.

(5) Célszerű világosan meghatározni a felelősségét, valamint a koordináció és a jelentések területén iránymutatásokat adni,

A KÖVETKEZŐKÉPPEN HATÁROZOTT:

1. cikk

Erhard Busek Urat a Délkelet-európai Stabilitási Egyezmény különleges koordinátorának nevezik ki.

2. cikk

A különleges koordinátor az 1999. június 10-i, a stabilitási egyezményre vonatkozó dokumentum 13. pontjában meghatározott feladatokat látja el.

3. cikk

A 2. cikkben meghatározott cél elérése érdekében a különleges koordinátor feladata:

a) a stabilitási egyezmény céljai megvalósításának előmozdítása a különböző országokban, különösen amennyiben a stabilitási egyezményről bebizonyosodik, hogy hozzáadott értéket képvisel;

b) elnököl a Délkelet-európai kerekasztalnál;

c) szoros kapcsolattartás minden résztvevővel, valamint azon államokkal, amelyek hozzájárulnak a stabilitási egyezményhez, továbbá azon kezdeményezésekkel és érintett regionális szervezetekkel, amelyek elősegítik a regionális együttműködést és a stabilitási egyezmény folyamatát;

d) szoros együttműködés az Európai Unió intézményeivel és tagállamaival, hogy elősegítse az EU szerepét a stabilitási egyezményben – az ezen egyezményre vonatkozó dokumentum 18., 19. és 20. pontjának megfelelően –, és hogy biztosítsa a stabilitási egyezmény munkái és a stabilitási és társulási folyamat komplementaritását;

e) rendszeres és – adott esetben – közös találkozók a munkacsoportok elnökségeivel, valamint a Délkelet-európai Stabilitási Egyezmény kerekasztalának titkárságával, az általános stratégiai koordináció biztosítására;

f) egy előre meghatározott lista alapján és a stabilitási egyezmény résztvevőivel konzultálva meghatározza a 2004-es év folyamán a stabilitási egyezményben végrehajtandó elsődleges fontosságú tevékenységeket, és felülvizsgálja a stabilitási egyezmény munkamódszereit és szerkezetét a koherencia és a források megfelelő felhasználásának biztosítása érdekében.

4. cikk

A különleges koordinátor pénzügyi megállapodást köt a Bizottsággal.

5. cikk

A különleges koordinátor tevékenységét a Tanács főtitkárával/a KKBP főképviselőjével – és különösen a nem formális tanácsadó bizottság keretén belül – a Bizottsággal kell egyeztetni. Helyben szoros kapcsolatot kell fenntartania a Tanács elnökségével, valamint a Boszniai és Hercegovinai Főképviselő Hivatala irodájával és az Egyesült nemzetek koszovói polgári igazgatásával.

6. cikk

A különleges koordinátor adott esetben jelentést tesz a Tanácsnak és a Bizottságnak. Továbbra is rendszeresen tájékoztatja az Európai Parlamentet a tevékenységéről.

7. cikk

Ez a határozat az Európai Unió Hivatalos Lapjában való kihirdetését követő napon lép hatályba.

Ez a határozatot 2004. január 1-től 2004. december 31-ig kell alkalmazni.

Kelt Brüsszelben, 2003. december 22-én.

a Tanács részéről

az elnök

A. Matteoli

[1] HL L 122., 2000.5.24., 27. o. A 2098/2003/EK rendelettel (HL L 316., 2003.11.29., 1. o.) módosított rendelet.

[2] HL L 334., 2002.12.11., 9. o. A 2003/449/KKBP együttes fellépéssel (HL L 150., 2003.6.18., 74. o.) meghosszabbított hatályú együttes fellépés.

--------------------------------------------------